קינסלי בינגהאם

קינסלי סקוט בינגהאם (באנגלית: Kinsley Scott Bingham; 16 בדצמבר 1808 – 5 באוקטובר 1861) היה חבר בית הנבחרים של ארצות הברית, סנאטור, ומושל מישיגן ה־11. הוא היה המושל הראשון בתולדות מישיגן שנבחר מטעם המפלגה הרפובליקנית.

 ביוגרפיה 
 ראשית חייו 
בינגהאם (ששמו נכתב לעיתים "קינגסלי") נולד ב-16 בדצמבר 1808 במשפחת חקלאים לקלווין ובטסי (סקוט) בינגהאם בעיר קמילוס שבמחוז אונונדגה, ניו יורק. הוא למד בבתי הספר המקומיים ולמד משפטים בעיר סירקיוז. בשנת 1833, בעודו חי בניו יורק, נישא למרגרט וורדן, שהגיעה זמן קצר קודם לכן מסקוטלנד יחד עם אחיה רוברט ומשפחתו.

 ראשית הקריירה הפוליטית 
ב־1833 עבר עם אשתו למישיגן, לעיירה גרין אוק טאונ‌שיפ, שם התקבל ללשכת עורכי הדין והחל לעסוק בעריכת דין. בשנת 1834 נולד בנם היחיד, קינסלי ו. בינגהאם (1838–1908), אך מרגרט נפטרה ארבעה ימים לאחר הלידה. לאחר מכן פנה בינגהאם לעיסוק בחקלאות וכיהן במספר תפקידים ציבוריים מקומיים, בהם שופט שלום, מנהל הדואר המקומי והשופט הראשון של בית המשפט לענייני ירושה במחוז ליווינגסטון.

בינגהאם נבחר לבית הנבחרים של מישיגן בשנת 1837, ונבחר מחדש ארבע פעמים נוספות. הוא כיהן כיו"ר הבית בשנים 1838–1839 וב־1842. בשנת 1839 נישא בשנית למרי וורדן, אחותה הצעירה של אשתו הראשונה, וב־1840 נולד בנם היחיד, ג'יימס ו. בינגהאם (1840–1862).

בשנת 1846 נבחר בינגהאם מטעם המפלגה הדמוקרטית לנציג מחוז הקונגרס השלישי של מישיגן בבית הנבחרים של ארצות הברית, וכיהן בקונגרסים ה־30 וה־31, בין 4 במרץ 1847 ל־3 במרץ 1851. בקונגרס ה־31 כיהן כיושב ראש ועדת ההוצאות של משרד המדינה. הוא היה בעל תפקיד מרכזי בקידום אישור לבניית מגדלור "ביוור איילנד הד לייטהאוס" בקצה הדרומי של האי בייוור בימת מישיגן.

בינגהאם התנגד נחרצות להתרחבות העבדות והיה אחד מהמיעוט הדמוקרטי שתמך ב"הסתייגות וילמוט". לאחר שלא התמודד מחדש ב־1850, חזר לעסוק בחקלאות. בהמשך הצטרף למפלגת האדמה החופשית ולימים הפך לחבר המפלגה הרפובליקנית.

 כהונתו כמושל וכסנאטור 
בשנת 1854 נבחר בינגהאם למושל מישיגן ה־11, והיה הרפובליקני הראשון בתפקיד זה. הוא נבחר מחדש ב־1856 ונמנה עם הרפובליקנים הראשונים שנבחרו למשרת מושל בכל ארצות הברית.

הוא נודע בכינוי "מושל האיכרים של מישיגן" והיה דמות מרכזית בהקמת "המכללה החקלאית של מדינת מישיגן" – שלימים הפכה לאוניברסיטת המדינה של מישיגן. בתקופתו הוקמו גם מוסדות חינוך נוספים, בהם "בית הספר לרפורמה הממלכתי". בנוסף, נחקק "חוק החירות האישית" שהגן על עבדים נמלטים, הוסדרו חוקים בתחום תעשיית העץ, ונוסדו מחוזות ויישובים חדשים.

בשנת 1856 היה נציג מישיגן לוועידה הלאומית הרפובליקנית, שבה נבחר ג'ון פרימונט כמועמד לנשיאות – אך הפסיד למועמד הדמוקרטי ג'יימס ביוקנן.

בשנת 1858 נבחר בינגהאם לסנאט של ארצות הברית מטעם מישיגן, וכיהן בקונגרסים ה־36 וה־37, מ־4 במרץ 1859 ועד מותו ב־5 באוקטובר 1861. הוא כיהן כיושב ראש ועדת החוקים בקונגרס ה־37, ונטל חלק פעיל בקמפיין הבחירות של הנשיא אברהם לינקולן בבחירות 1860.

 מותו והנצחתו 
בינגהאם נפטר בביתו שבגרין אוק ב-5 באוקטובר 1861, בעודו מכהן כסנאטור, בגיל 52. הוא נטמן תחילה בבית הקברות המשפחתי הפרטי במחוז ליווינגסטון, ובהמשך הועבר לבית העלמין "אולד וילג'" שבעיר ברייטון, מישיגן.

במישיגן נקראו על שמו שלושה יישובים.

דיוקנו של קינסלי בינגהאם תלוי כיום בבית המחוקקים של מישיגן.

 קישורים חיצוניים 




קטגוריה:אמריקאים ילידי מדינת ניו יורק
קטגוריה:חברי בית הנבחרים של ארצות הברית ממישיגן
קטגוריה:חברי בית הנבחרים של ארצות הברית מטעם המפלגה הדמוקרטית
קטגוריה:מושלי מישיגן
קטגוריה:מושלי מדינות ארצות הברית מהמפלגה הרפובליקנית
קטגוריה:חברי הסנאט של ארצות הברית ממישיגן
קטגוריה:סנאטורים חברי המפלגה הרפובליקנית
קטגוריה:אמריקאים שנולדו ב-1808
קטגוריה:אמריקאים שנפטרו ב-1861